**Fagudvalget for Skoleafdelingen har følgende bemærkninger til Budget 2014-17:**

Fagudvalget har givet skolernes lokale MED-udvalg muligheden for at udtale sig om Budget 2014-17. Seks lokale MED-udvalg har benyttet sig af dette. Medarbejdersiden i fagudvalget har i juni indsendt bemærkninger til Budget 2014-17. Ledelsessiden i fagudvalget mener, at de har haft mulighed for at udtrykke bemærkninger til Budget 2014-17 i andet regi. Nedenstående er derfor udelukkende en opsamling og sammenskrivning af budgetudtalelserne fra skolernes lokale MED-udvalg.

Først og fremmest beklager MED-udvalgene den korte tidsfrist til at afgive bemærkninger. Det hæmmer den demokratiske proces og er medvirkende til, at kun få MED-udvalg har udtalt sig.

MED-udvalgene oplever, at Budgetforslaget har en form, som gør det vanskeligt at gennemskue hvilke konkrete konsekvenser, det har for den enkelte skole.

Alligevel er det ikke vanskeligt for MED-udvalgene at se, at der i oplægget til budget 2014-17 varsles store besparelser på skoleområdet. Besparelser, som giver uro og bekymring hos de medarbejdere, der skal gennemføre dem. MED-udvalgene er forundrede over, at Børn- og Ungeforvaltningen og Skoleafdelingen skal rammes så hårdt og kan ikke forstå politikernes prioritering.

MED-udvalgene anerkender, at Odense Kommune som helhed mangler indtægter og derfor har brug for at indføre besparelser. Kommunens visioner for skoleområdet respekteres, men de økonomiske forudsætninger for, at de kan realiseres, drages i tvivl af flere.

Dertil viser MED-udvalgene bekymring for, om udviklingen og implementeringen af den politisk besluttede vision for DSS, som foregår decentralt, vil kunne gennemføres med de besparelser, der er lagt op til. Der udtrykkes betænkelighed omkring fastholdelse og forbedring af kvaliteten i skolen med stadig færre midler. MED-udvalgene opfordrer til, at der skal være en fornuftig balance mellem visionerne og de rammer, der stilles til rådighed. Den arbejdsmiljømæssige følge af besparelser, samtidig med at kravene til lærere, pædagoger og medhjælpere øges, er mærkbar i dagligdagen.

Differentieret undervisning er en vigtig forudsætning for, at inklusionsopgaven i DSS skal kunne lykkedes. Besparelser på puljen til differentieret undervisning vil derfor fjerne en vigtig og afgørende forudsætning for, at inklusionsopgaven kan lykkedes.

Tillige udvises der bekymring for, om det øgede antal udmeldelser i SFO på 1.-3. årgang og de færre indmeldelser, der er på 0.årgang, vil bidrage til en reducering af pædagogstillinger – hvilket ikke harmonerer med visionen om en inkluderende og anderledes skoledag.

MED-udvalgene er bekymret for, om den hverdag, der kan skabes for børnene, bliver af en sådan kvalitet, at børnene har mulighed for at udvikle og udfolde de potentialer og muligheder, de besidder.

Udvalgene opfordrer tillige til, at man politisk vurderer, om der er sammenhæng mellem byens vækststrategi og den økonomiske prioritering på skoleområdet.

Her stiller MED-udvalgene spørgsmålstegnene; besparelserne, der har forskellige overskifter, så som sparsommelighed med mod, innovationsspor og øvrige ikke udmøntede ændringer; alle sammen med et stort beløb, der skal spares.

Hvordan tænker man Den Sammenhængende Skoledag og De stærke Ungemiljøer videreudviklet med store besparelser og nedskæringer; det må betyde nedskæringer hos såvel medarbejdere som ledelse; mon man forventer den nye arbejdstidsaftale 2014 løser det?

En udvikling af børnenes fremtid er en udvikling af vores fælles fremtid.

Venlig hilsen

Skoleafdelingens fagudvalg